יהונתן אדירי

**יהונתן אדירי** (נולד ב-12 בפברואר 1982) הוא יזם חברתי וטכנולוגי ישראלי. בשנת 2024 ייסד את תנועת "עלינו – הנכדים המייסדים", השואפת להוביל שינוי בשיח הציבורי ובסדר היום האזרחי בישראל. בעברו שימש כיועץ המדיני והטכנולוגי של נשיא המדינה שמעון פרס, והיה המייסד והמנכ"ל של חברת הסטארט-אפ "Healthy.io" , המפתחת טכנולוגיות מהפכניות של בינה מלאכותית לשירותי בריאות ובדיקות רפואיות מרחוק באמצעות הטלפון החכם. בשנת 2024 עבר לכהן כנשיא החברה במטרה להוביל את האסטרטגיה מול שוק ההון והמגזר הציבורי בארה"ב ובבריטניה. 

## ביוגרפיה
אדירי נולד וגדל בהרצליה, הצעיר מבין ארבעה ילדים לאב יליד איראן, בעל מוסך למשאיות, ולאם ילידת ישראל, שניהלה גן ילדים. הוא למד בגימנסיה הרצליה ובמהלך לימודיו בתיכון, השלים תואר ראשון במדע המדינה ויחסים בינלאומיים מהאוניברסיטה הפתוחה. התגייס לצבא בשנת 2000, ושירת ביחידת קישור לכוחות זרים (היום חטיבת תבל), שם שימש כקצין קישור לצלב האדום. בשנת 2006 השלים בהצטיינות יתרה תואר שני במדע המדינה ומשפטים באוניברסיטת תל אביב. בשנת 2009 נבחר להשתתף במחזור הראשון של אוניברסיטת החדשנות של נאס"א, MIT וגוגל - אוניברסיטת הסינגולריות, ונבחר לנשיא המחזור המייסד.

אדירי נמנה עם מייסדי חברת Getaround , יישומון להשכרת כלי רכב מאנשים פרטיים בסביבת המגורים, שנוסדה בשנת 2010 וזכתה בפרס ההזנק TechCrunch Disrupt 2011. גטאראונד הייתה בשיאה חברה בשווי 4 מיליארד דולר והשקיעו בה מיטב חברות הרכב, כמו טיוטה וסופטבנק. החברה הונפקה בנאסדק.

בהמשך, שימש תקופה מסוימת כאחראי על יוזמות אסטרטגיות עולמיות בחברת "בטר פלייס".

בשנת 2013, בעקבות אירוע רפואי שחוותה אמו במהלך טיול בסין, ייסד את חברת ההזנק "הלת'י". החברה מפתחת פתרונות מתקדמים לזיהוי תמונה וצבע, במטרה להנגיש שירותי בריאות מבוזרים בעלות סבירה. החברה עושה שימוש בטלפונים חכמים לצורך ביצוע בדיקות אבחוניות ביתיות, המיועדות לאיתור מוקדם של מחלות כליה, דלקות בדרכי השתן וסיבוכי היריון. נוסף על כך, היא מציעה פתרון לניטור דיגיטלי של פצעים, המאפשר לצוותים רפואיים למדוד ולעקוב אחר פצעים באמצעות צילום בטלפון חכם. "הלת'י" הייתה החברה הראשונה שקיבלה את אישור ה-FDA לשימוש בבינה מלאכותית לצורך ביצוע בדיקות אבחוניות בטלפון נייד. בשנת 2020 רכשה החברה את המתחרה האמריקאית Inui Health, ובכך הרחיבה את פעילותה והגיעה למיליון בדיקות מסחריות. אדירי כיהן כמנכ"ל "הלת'י" עד לסוף שנת 2023. עם כניסתו של ג'ף מרטין לתפקיד המנכ"ל בראשית 2024, מונה אדירי לנשיא החברה. הזכייה באישור ה-FDA ואימוץ הפתרונות של החברה במערכת הבריאות האנגלית היה ייחודי, כך שבספטמבר 2023 הוזמן אדירי להעביר case study על הצלחת החברה בבית הספר למנהל עסקים של אוניברסיטת הרווארד והוא נלמד שם עד היום כדוגמה ייחודית לבינה מלאכותית בשירות בריאות הציבור. 

בשנת 2023 נפצע קשה בתאונת סקי בשווייץ, ולאחר תקופת שיקום החליט לפרוש מתפקידו כמנכ"ל "הלת'י". החוויה האישית הקשה הובילה אותו לייסד את תנועת "עלינו – הנכדים המייסדים", הפועלת לעיצוב מחודש של השיח הציבורי בישראל. לדבריו, בשלושת העשורים הבאים פניו לעשייה ציבורית, במיוחד אחרי האירועים הדרמטיים שעברו על ישראל – ובראשם מתקפת 7 באוקטובר.

### קריירה ציבורית
בשנים 2005–2008 שימש כיועץ מדיניות בכיר במכון ראות, שם התמקד בביטחון לאומי.

בשנים 2008–2011 שימש כיועץ הטכנולוגי הראשון לנשיא המדינה שמעון פרס במהלך כהונתו, גיבש מדיניות יצירתית של דיפלומטיה טכנולוגית, ויצר מערך של שיתופי פעולה גלובליים בתחומי המים, החלל, החקלאות והביו-רפואה.

אדירי הוא מייסד תנועת "עלינו", בשיתוף עם ראובן טאוב, פעיל חברתי וסמנכ"ל תפעול בחברת הזנק. התנועה נוסדה בשנת 2024 ושואפת להניע שיח ציבורי חדש בישראל, מתוך תפיסה שהדור הנוכחי נושא באחריות להמשיך ולחדש את המפעל הציוני של הדורות הקודמים. התנועה פועלת ברשתות החברתיות וגם באמצעות הפודקסט "הנכדים המייסדים", בו אדירי וטאוב דנים בנושאים מרכזיים בחברה ובמדינה, כגון ביטחון, בריאות, חינוך וכלכלה. הם מבקשים לפרק תפיסות ישנות ולהציע גישות חדשות, תוך דגש על חשיבה מתונה אך רדיקלית. לדבריהם, "ברגע מכונן פג תוקף הרעיון הישן וכבר אי אפשר לתקן, דרוש שינוי מן היסוד".

אדירי נשוי למורין ואב לארבעה ילדים. מתגורר בתל אביב.
## עמדותיו הגיאופוליטיות
לאורך השנים, ובפרט על רקע המציאות הביטחונית והשינויים האזוריים של שנות ה-20 של המאה ה-21, פרסם אדירי שורת מאמרי דעה פובליציסטיים המשרטטים את תפיסת עולמו הגיאופוליטית והאסטרטגית. משנתו עוסקת במספר צירים מרכזיים, תוך שימת דגש על שילוב בין מדינאות, חדשנות טכנולוגית והתאמת דוקטרינת הביטחון של ישראל לעידן הנוכחי.

אחד הצירים המרכזיים בהגותו של אדירי הוא חשיבותה של הברית האינדו-אברהמית. אדירי רואה בהודו כוח עולמי עולה ואת שותפתה האסטרטגית החשובה ביותר של ישראל במזרח, אותה הוא מכנה "העוגן המזרחי". לשיטתו, על ישראל להעמיק את הברית עם ניו דלהי, שמהווה לדידו משקל נגד גלובלי להתעצמות הסינית באסיה. הוא מעדיף ברית אסטרטגית זו על פני הישענות ביטחונית על מדינות כדוגמת ערב הסעודית, שאותן הוא תופס כפחות יציבות או אמינות לטווח הארוך.

במקביל לחיזוק הבריתות במזרח, אדירי מתריע תדיר מפני הסכנה הנשקפת לישראל מצד תנועת האחים המוסלמים. הוא מרבה לבקר את הגיבוי המדיני והכלכלי שמעניקות קטר וטורקיה לארגוני טרור כדוגמת חמאס. אדירי מנתח את "ציר קטר-טורקיה" כמנגנון מתוחכם המשלב הון קטרי עצום עם עוצמה צבאית ומעצמתית טורקית, במטרה לבסס הגמוניה אזורית איסלאמיסטית ולדחוק את רגליה של ישראל בזירה הבינלאומית. במסגרת זו, הוא מקדיש התייחסות מיוחדת לחזונו הנאו-עות'מאני של נשיא טורקיה ארדואן, שלטענת אדירי נועד להציב את טורקיה בהנהגת העולם המוסלמי, ומנתח את הכשלים והקריסה של חזון זה נוכח המציאות האזורית וההתנגדות מצד מדינות האזור.

בתחום הדוקטרינה הצבאית, טוען אדירי כי המציאות מאלצת את ישראל לזנוח את תפיסת "צבירת הלחץ המדורגת" שאפיינה סבבי לחימה בעבר. במקומה, הוא מטיף לדוקטרינה של הכרעה מקסימלית ועוצמתית כבר בתמונת הפתיחה של המערכה, במטרה לייצר הרתעה ברורה ולקצר את משך הלחימה. מעבר לשדה הקרב הפיזי, אדירי מנתח גם את אתגרי ההסברה של ישראל, במיוחד מול הדור הצעיר בארצות הברית. הוא גורס כי הירידה באהדה לישראל קשורה גם לתמורות עמוקות בחברה האמריקאית, כדוגמת ירידה ברמת הפטריוטיות המקומית, המקרינות על יחסה של ארצות הברית לבעלות בריתה.

נדבך נוסף במשנתו של אדירי מתייחס למעמדם של המוסדות הבינלאומיים. לטענתו, העידן הנוכחי מתאפיין בקריסה של יכולת הריסון והאכיפה של המשפט הבינלאומי ושל גופים כדוגמת האומות המאוחדות. הוא מזהיר כי בוואקום שנוצר, הצהרות קיצוניות של מנהיגים עלולות להפוך לתוכניות עבודה מעשיות. במציאות זו, גורס אדירי, חשיבותה של הלגיטימציה הבינלאומית הופכת למשנית אל מול הצורך הקיומי של המדינה לבסס ריבונות איתנה, יכולת עמידה עצמאית ועוצמה בשטח.
## פרסים והוקרה
* במהלך לימודיו במחזור הראשון של אוניברסיטת הסינגולריות נבחר לנשיא המחזור.
* 2012: הוכר על ידי הפורום הכלכלי העולמי בדאבוס כאחד מ-100 המנהיגים הצעירים הגלובליים (Young Global Leaders ).
* 2013: זכה בפרס Gifted Citizen בוועידת Ciudad De Las Ideas  במקסיקו.
* 2016: חברת "הלת'י" נבחרה ל"חלוץ טכנולוגי" על ידי הפורום הכלכלי העולמי.
* 2018: נבחר על ידי המגזין TIME כאחד מ-50 האנשים המשפיעים ביותר בתחום הבריאות.
* 2020: אדירי נבחר לרשימת "40 מתחת ל-40" של מגזין Fortune.
* 2020: חברת "הלת'י" נבחרה על ידי Fast Company  כאחת מ-50 החברות החדשניות ביותר בעולם, וזכתה בפרס האומץ העסקי של הפייננשל טיימס.
* 2022: נמנה ברשימת עשרת האנשים והצוותים היוצרים את עתיד שירותי הבריאות של המגזין Fortune.

## קישורים חיצוניים
*  
* 

## הערות שוליים

קטגוריה:יזמי היי-טק ישראלים
קטגוריה:בוגרי האוניברסיטה הפתוחה
קטגוריה:בוגרי אוניברסיטת תל אביב: משפטים
קטגוריה:אישים ממוצא יהודי-איראני
קטגוריה:ישראלים שנולדו ב-1982